钦定古今图书集成/方舆汇编/职方典/第1262卷 > 《桃源图》韩愈
## 钦定古今图书集成/方舆汇编/职方典/第1262卷 > 《桃源图》韩愈

神仙有无何渺茫，桃源之说诚荒唐。流水盘回山百
转，生绡数幅垂中堂。武陵太守好事者，题封远寄南
宫下。南宫先生忻得之，波涛入笔驱文辞。文工画妙
各臻极，异境恍惚移于斯。架岩凿谷开宫室，接屋连
墙千万日。嬴颠刘蹶了不闻，地坼天分非所恤。种桃
处处惟开花，川原远近蒸红霞。初来犹自记乡县，岁
“久此地还成家。渔舟之子来何所，物色相猜更问语。
大蛇中断丧前王，群马南渡开新主。听终辞绝共凄
然，自说经今六百年。当时万事皆眼见，不知几许犹
流传。争持牛酒来相馈，礼数不同樽俎异。月明伴宿
玉堂空，骨冷魂清无梦寐。夜半金鸡啁唽鸣，火轮飞
出客心惊。人间有累不可住，依然离”别难为情。船开
棹进一回顾，万里苍茫烟水暮。世俗宁知伪与真，至
今传者武陵人。